De drømte om DM-finale og mesterskab i Frederikshavn White Hawks. Nu må de nøjes med bronzekamp efter semifinale nedturen mod Herning. I erkendelse af, at en kamp mellem semifinaleseriens to tabere ikke for alvor trækker tilskuere til, så inviterer klubben publikum på gratis ishockey fredag aften i Frederikshavn. - Vi håber naturligvis at spillerne får stor opbakning fra tilskuerpladserne, derfor tilbyder vi gratis adgang til kampen på fredag, meddeler klubben i dag på sin hjemmeside. Det er grundspillets nummer et og to, SønderjyskE og Frederikshavn, som må nøjes med at spille om tredje- og fjerdepladsen. Begge mandskaber skal komme sig over skuffelser i semifinaleserien, hvor henholdsvis Herning og Esbjerg sendte de to hold ud af slutspillet. Det er tredje sæson i træk, at Frederikshavn misser muligheden for at spille om DM-guldet. Bronzeserien afgøres over to kampe. Der spilles returkamp i Vojens søndag eftermiddag.

Referat:
Frederikshavn White Hawks håber på stor opbakning til bronzekampen og lokker med fri entré.